
1.3. Pašreizējā situācija, problēmas un risinājumi
	Priekšlikums
Saskaņā ar likumprojektā ietverto Aizsargjoslu likuma 37. panta ceturto daļu paredzēts noteikt, ka, ja konstatēta nelikumīga applūstošās teritorijas uzbēršana un nav pierādāma cita persona, kura veikusi teritorijas uzbēršanu, Valsts vides dienestam ir tiesības uzdot zemes īpašniekam atgriezt to sākotnējā stāvoklī vai citādi mazināt uzbēršanas radītās negatīvas sekas, atjaunojot applūstošās teritorijas dabiskās funkcijas. Zemes īpašniekam ir tiesības pieprasīt zaudējumu atlīdzību no bijušā zemes īpašnieka vai personas, kura bez īpašnieka piekrišanas ir veikusi applūstošās teritorijas uzbēršanu, ja tāda tiek konstatēta vēlāk.
Vēršam uzmanību - var būt gadījumi, ka bijušais zemes īpašnieks - juridiska persona ir likvidēts, vai bijušais zemes īpašnieks - fiziska persona - ir mirusi, un tai nav mantinieku, attiecīgi - īpašums būs piekritīgs valstij vai pašvaldībai. Šādos gadījumos nebūs no kā piedzīt zaudējumus, un visdrīzāk, ka šādu zemi nevarēs arī atsavināt. Lūdzam anotācijā skaidrot, no kādiem budžeta līdzekļiem paredzēts veikt šādas zemes sākotnējā stāvokļa atjaunošanu, kāda būs ietekme uz valsts un pašvaldību budžetu.

